Ψήφισμα του Ευρωπαϊκού Κοινοβουλίου

της 5ης Μαΐου 2010

με τις παρατηρήσεις που αποτελούν αναπόσπαστο μέρος της απόφασής του σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού για την Ασφάλεια στη Θάλασσα για το οικονομικό έτος 2008

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

έχοντας υπόψη τους οριστικούς ετήσιους λογαριασμούς του Ευρωπαϊκού Οργανισμού για την Ασφάλεια στη Θάλασσα για το οικονομικό έτος 2008,

έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Ευρωπαϊκού Οργανισμού για την Ασφάλεια στη Θάλασσα για το οικονομικό έτος 2008, συνοδευόμενη από τις απαντήσεις του Οργανισμού [1],

έχοντας υπόψη τη σύσταση του Συμβουλίου της 16ης Φεβρουαρίου 2010 (5827/2010 — C7-0061/2010),

έχοντας υπόψη το άρθρο 276 της συνθήκης ΕΚ και το άρθρο 319 της συνθήκης για τη λειτουργία της Ευρωπαϊκής Ένωσης,

έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, σχετικά με τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων [2], και ιδίως το άρθρο 185,

έχοντας υπόψη τον κανονισμό (ΕΚ) αριθ. 1406/2002 του Ευρωπαϊκού Κοινοβουλίου και του Συμβουλίου, της 27ης Ιουνίου 2002, σχετικά με τη σύσταση ευρωπαϊκού οργανισμού για την ασφάλεια στη θάλασσα [3], και ιδίως το άρθρο 19,

έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 [4], και ιδίως το άρθρο 94,

έχοντας υπόψη το άρθρο 77 και το παράρτημα VI του εσωτερικού κανονισμού του,

έχοντας υπόψη την έκθεση της επιτροπής ελέγχου των προϋπολογισμών και τη γνωμοδότηση της επιτροπής μεταφορών και τουρισμού (A7-0081/2010),

Α. λαμβάνοντας υπόψη ότι το Ελεγκτικό Συνέδριο (στο εξής "το Συνέδριο") αναφέρει ότι απεκόμισε εύλογη βεβαιότητα ότι οι ετήσιοι λογαριασμοί για το οικονομικό έτος 2008 είναι αξιόπιστοι και ότι οι υποκείμενες πράξεις είναι νόμιμες και κανονικές,

Β. λαμβάνοντας υπόψη ότι στις 23 Απριλίου 2009 το Κοινοβούλιο χορήγησε απαλλαγή στον εκτελεστικό διευθυντή του ευρωπαϊκού οργανισμού για την ασφάλεια στη θάλασσα για την εκτέλεση του προϋπολογισμού του Οργανισμού για το οικονομικό έτος 2007 [5], στο δε συνοδευτικό ψήφισμα της απόφασης περί απαλλαγής, μεταξύ άλλων:

- επισήμανε την παρατήρηση του Ελεγκτικού Συνεδρίου ότι το 2007 πραγματοποιήθηκαν 32 μεταφορές πιστώσεων και την κριτική που ασκεί το Ελεγκτικό Συνέδριο σχετικά με τον υψηλό αριθμό μεταφορών πιστώσεων,

- επισήμανε ότι το Ελεγκτικό Συνέδριο διαπίστωσε, όπως και το 2006, ότι ορισμένες νομικές δεσμεύσεις αναλήφθηκαν πριν από την αντίστοιχη δημοσιονομική ανάληψη υποχρέωσης,

- κάλεσε τον Οργανισμό να μεριμνήσει ώστε οι διαδικασίες πρόσληψης που εφαρμόζει να είναι διαφανείς και αντικειμενικές, ιδιαίτερα όσον αφορά τη διασφάλιση της συμμετοχής της επιτροπής προσωπικού·

Επιδόσεις

1. εκφράζει την απογοήτευσή του, διότι ο Οργανισμός δεν προετοίμασε πολυετές πρόγραμμα εργασίας ενώ το ετήσιο πρόγραμμα εργασίας του δεν ήταν συσχετισμένο με τις αναλήψεις υποχρεώσεων στον προϋπολογισμό του· τονίζει ότι είναι σημαντικό, ο Οργανισμός να καθορίσει στόχους Smart και δείκτες Racer στον προγραμματισμό του, προκειμένου να αξιολογεί τα αποτελέσματά του· επισημαίνει, ωστόσο, την απάντηση του Οργανισμού, ο οποίος διαβεβαιώνει ότι έχει βελτιώσει το πρόγραμμα εργασιών του για το 2009 με τον καθορισμό βασικών στόχων και δεικτών επιδόσεων και τη βελτίωση του συστήματος προγραμματισμού των πόρων· ζητεί επομένως να υποβληθεί η στρατηγική αυτή στο Κοινοβούλιο το συντομότερο δυνατόν· καλεί, επίσης, τον Οργανισμό να εξετάσει το ενδεχόμενο εφαρμογής διαγράμματος Gantt στον προγραμματισμό κάθε επιχειρησιακής δραστηριότητάς του, προκειμένου να φαίνεται αμέσως πόσο χρόνο αφιερώνει κάθε υπάλληλος σε ένα έργο και να προωθηθεί μια προσέγγιση προσανατολισμένη σε αποτελέσματα·

2. ζητεί από τον Οργανισμό να υποβάλει, στον πίνακα που θα επισυνάψει στην προσεχή έκθεση του Ελεγκτικού Συνεδρίου, συγκριτικά στοιχεία για τα αποτελέσματα που επιτεύχθηκαν κατά το εξεταζόμενο οικονομικό έτος και εκείνα του προηγούμενου οικονομικού έτους, προκειμένου η αρμόδια για την απαλλαγή αρχή να μπορεί να αξιολογεί καλύτερα τις επιδόσεις του Οργανισμού από το ένα έτος στο άλλο·

Οικονομική και δημοσιονομική διαχείριση

3. χαιρετίζει το ότι το Ελεγκτικό Συνέδριο έκρινε τους λογαριασμούς του Οργανισμού για το έτος 2008 αξιόπιστους και θεώρησε τις υποκείμενες πράξεις στο σύνολό τους νόμιμες και κανονικές·

4. σημειώνει ότι ο Οργανισμός έλαβε 44300000 ευρώ σε πιστώσεις αναλήψεως υποχρεώσεων και 46890000 ευρώ σε πιστώσεις πληρωμών από τον προϋπολογισμό 2008 της Ένωσης·

5. θεωρεί ανησυχητικό το γεγονός ότι το Ελεγκτικό Συνέδριο διαπίστωσε εκ νέου σημαντικό αριθμό μεταφορών πιστώσεων το 2008 (52 το 2008 και 32 το 2007)· σημειώνει την απάντηση του Οργανισμού που αναφέρει ότι οι μεταφορές για τις δαπάνες διοικητικής λειτουργίας περιορίζονται στη χρονική περίοδο 2008/2009, λόγω της μετακόμισης του οργανισμού στα οριστικά του γραφεία· ανησυχεί, ειδικότερα, για το γεγονός ότι, μεταξύ Ιουνίου και Νοεμβρίου 2008, περισσότερα από 2000000 ευρώ που αντιστοιχούν σε πιστώσεις προοριζόμενες για τις προσωπικού μεταφέρθηκαν σε κονδύλια του προϋπολογισμού που αφορούν τις δαπάνες διοικητικής λειτουργίας, γεγονός που επέτρεψε την αύξηση των πιστώσεων που μεταφέρθηκαν στο οικονομικό έτος 2009 και τη μείωση του ποσού που πρέπει να επιστραφεί στην Επιτροπή· σημειώνει, ωστόσο, την απάντηση του Οργανισμού που δεσμεύεται να συνεχίσει τις προσπάθειές του να βελτιώσει τον προγραμματισμό και την παρακολούθηση του προϋπολογισμού και, συνεπώς, να περιορίσει τον αριθμό των δημοσιονομικών τροποποιήσεων·

6. επισημαίνει ότι το Ελεγκτικό Συνέδριο διαπίστωσε, όπως το 2006 και το 2007, ότι ορισμένες νομικές δεσμεύσεις αναλήφθηκαν πριν από την αντίστοιχη δημοσιονομική ανάληψη υποχρέωσης· καλεί, κατά συνέπεια, τον Οργανισμό να εντείνει τις προσπάθειές του στους τομείς της κατάρτισης και της επικοινωνίας, προκειμένου να αποφευχθούν παρόμοιες καταστάσεις στο μέλλον· ζητεί, επιπλέον, οι σχετικές ενέργειες να αναφέρονται στην ετήσια έκθεση του Οργανισμού για το 2009·

7. λαμβάνει υπόψη ότι το 2008 ο Οργανισμός καταχώρησε έσοδα από τόκους ύψους 519598,10 ευρώ, από τα οποία 472251,18 ευρώ έχουν ήδη επιστραφεί στη Γενική Διεύθυνση Ενέργειας και Μεταφορών, ενώ τα υπόλοιπα 47346,92 ευρώ καταχωρήθηκαν ως ρυθμιστικός λογαριασμός παθητικού· με βάση το κλείσιμο των λογαριασμών και το ύψος των εισπραχθέντων τόκων, συμπεραίνει ότι ο Οργανισμός διαθέτει σε διαρκή βάση τεράστια ταμειακά διαθέσιμα· επισημαίνει με ικανοποίηση ότι στις 31 Δεκεμβρίου 2008 τα ταμειακά διαθέσιμα του Οργανισμού ανέρχονταν μόλις σε 3610677,41 ευρώ· ζητεί από την Επιτροπή να διερευνήσει τις δυνατότητες για πλήρη εφαρμογή της αρχής της διατήρησης ταμειακών διαθεσίμων με βάση τις ανάγκες σύμφωνα με το άρθρο 15 παράγραφος 5 του κανονισμού (ΕΚ, Ευρατόμ) αριθ. 2343/2002, και να μελετήσει, τι αλλαγές απαιτούνται ως προς την προσέγγιση, προκειμένου τα ταμειακά διαθέσιμα του Οργανισμού να διατηρούνται, σε διαρκή βάση, όσο το δυνατόν χαμηλότερα·

Εσωτερικός λογιστικός έλεγχος και ανθρώπινοι πόροι

8. αναγνωρίζει ότι, στα τέλη του 2008, ο Οργανισμός είχε ακολουθήσει 25 από τις 32 συστάσεις της υπηρεσίας εσωτερικού λογιστικού ελέγχου (IAS) από το 2006· σημειώνει ότι οι συστάσεις που θεωρούνται "πολύ σημαντικές" έχουν σχέση με την έγκριση των κανόνων εφαρμογής του κανονισμού υπηρεσιακής κατάστασης όσον αφορά την πρόσληψη έκτακτου προσωπικού σύμφωνα με τον κανονισμό υπηρεσιακής κατάστασης, τους ελέγχους στη διαδικασία επιλογής προκειμένου να εξασφαλίζεται μεγαλύτερη διαφάνεια και ίση μεταχείριση των υποψηφίων, την ανάπτυξη στρατηγικής προγραμματισμού σταδιοδρομιών (περιλαμβανομένων δραστηριοτήτων εκπαίδευσης, άσκησης και παροχής συμβουλών) και τον καλύτερο προγραμματισμό των ανθρωπίνων πόρων·

9. παραπέμπει, για περαιτέρω παρατηρήσεις οριζόντιου χαρακτήρα που συνοδεύουν την απόφαση απαλλαγής, στο ψήφισμά του, της 5ης Μαΐου 2010 [6], σχετικά με τις επιδόσεις, τη δημοσιονομική διαχείριση και τον έλεγχο των οργανισμών.

[1] ΕΕ C 304 της 15.12.2009, σ. 55.

[2] ΕΕ L 248 της 16.9.2002, σ. 1.

[3] ΕΕ L 208 της 5.8.2002, σ. 1.

[4] ΕΕ L 357 της 31.12.2002, σ. 72.

[5] ΕΕ L 255 της 26.9.2009, σ. 172.

[6] Κείμενα που εγκρίθηκαν, P7_TA(2010) 139, βλέπε σελίδα 241 της παρούσας Επίσημης Εφημερίδας.

--------------------------------------------------